POLITINIO IR SAUGUMO KOMITETO SPRENDIMAS DARFUR/1/2005
2005 m. liepos 29 d.
dėl Europos Sąjungos specialiojo įgaliotinio Sudane patarėjo kariniais klausimais skyrimo
(2005/653/BUSP)
POLITINIS IR SAUGUMO KOMITETAS,
atsižvelgdamas į Europos Sąjungos sutartį, ypač į jos 25 straipsnio trečią pastraipą,
atsižvelgdamas į 2005 m. liepos 18 d. Tarybos bendruosius veiksmus 2005/557/BUSP dėl Europos Sąjungos civilinių ir karinių veiksmų, skirtų Afrikos Sąjungos misijai Sudano Darfūro regione remti (1), ypač į jų 4 straipsnį,
kadangi:
(1)
2005 m. liepos 18 d. Taryba priėmė Bendruosius veiksmus 2005/556/BUSP dėl Europos Sąjungos specialiojo įgaliotinio (ESSĮ) Sudane skyrimo (2).
(2)
ESSĮ užtikrina ES indėlio į AMIS koordinavimą ir nuoseklumą. ESSĮ pavaldi ES koordinavimo grupė Adis Abeboje (AKG), kurią sudaro patarėjas politiniais klausimais, patarėjas kariniais klausimais ir patarėjas policijos klausimais, užtikrina kasdienį ryšių su visais atitinkamais ES dalyviais bei Administraciniu kontrolės ir valdymo centru (AKVC) koordinavimą, laikydamasi Afrikos Sąjungos Adis Abeboje pavaldumo tvarkos siekiant užtikrinti, kad ES parama AMIS II būtų teikiama nuosekliai ir laiku.
(3)
ESSĮ patarėjas kariniais klausimais padeda užtikrinti ES rėmimo veiksmų karinio komponento Adis Abeboje veiklos nuoseklumą ir atsako už kasdienį ES rėmimo veiksmų karinio komponento koordinavimą su AKVC.
(4)
Remdamasis ESSĮ rekomendacija, Generalinis Sekretorius-vyriausiasis įgaliotinis pasiūlė skirti Philippe Mendez ESSĮ patarėju kariniais klausimais.
(5)
Pagal Bendrųjų veiksmų 2005/557/BUSP 4 straipsnį Taryba įgaliojo Politinį ir saugumo komitetą skirti ESSĮ patarėją kariniais klausimais.
(6)
Pagal prie Europos Sąjungos sutarties ir Europos Bendrijos steigimo sutarties pridėto Protokolo dėl Danijos pozicijos 6 straipsnį Danija nedalyvauja rengiant ir įgyvendinant su gynyba susijusius Europos Sąjungos sprendimus bei veiksmus,
NUSPRENDĖ:
1 straipsnis
Pulkininkas Philippe MENDEZ skiriamas ESSĮ Sudane patarėju kariniais klausimais.
2 straipsnis
Šis sprendimas įsigalioja jo priėmimo dieną.
Priimta Briuselyje, 2005 m. liepos 29 d.